paragraph_text: Jar of Flies treći je EP američkog rock sastava Alice in Chains. Diskografska kuća Columbia Records objavila ga je 25. siječnja 1994. godine. Drugi je akustični EP Alice in Chainsa (prethodio mu je Sap iz 1992. godine) i prvi EP u povijesti glazbe koji je debitirao na prvom mjestu ljestvice Billboard 200; u prvom je tjednu objave u SAD-u bio prodan u više od 141.000 primjeraka. Članovi skupine bili su njegovi producenti i snimili su ga u tjedan dana u studiju London Bridge u Seattleu. Skladbe "No Excuses", "I Stay Away" i "Don't Follow" bile su objavljene kao promidžbeni singlovi. Godine 1995. Jar of Flies bio je nominiran za nagradu Grammy u kategoriji najboljeg omota albuma, dok je "I Stay Away" bila nominirana za istu nagradu u kategoriji najbolje rock izvedbe.